**NACRT**

**ZAKON O IZMJENAMA I DOPUNAMA ZAKONA O PATENTIMA**

**Član 1**

U Zakonu o patentima ("Službeni list Crne Gore", br. 42/15, 2/17, 146/21 i 3/23) u članu 47 stav 4 riječi: „državnih patentnih zavoda države s kojom“ zamjenjuju se riječima: „državnih odnosno međudržavnih zavoda sa kojima“.

**Član 2**

U članu 150e stav 2 poslije riječi „patenata” dodaje se zarez i riječi: „patentni spis evropskog patenta na engleskom jeziku ili prevod tog spisa na engleski jezik, ako jezik postupka nije bio engleski“.

**Član 3**

Ovaj zakon stupa na snagu osmog dana od dana objavljivanja u "Službenom listu Crne Gore".

**O B R A Z L O Ž E NJ E**

**I. USTAVNI OSNOV ZA DONOŠENJE ZAKONA**

Ustavni osnov za donošenje Zakona o izmjenama i dopunama Zakona o patentima sadržan je u članu 16 tačka 5 Ustava Crne Gore, kojim je utvrđeno da se zakonom uređuju pitanja od interesa za Crnu Goru.

**II. RAZLOZI ZA DONOŠENJE ZAKONA**

Donošenju Zakona o izmjenama i dopunama Zakona o patentima pristupilo se primarno sa sledećim ciljevima:

* da se omogući nosiocu patenta da ukoliko nije podnio prijavu patenta za isti pronalazak ni jednom zavodu koji je preciziran važećim zakonom u članu 47 stav 1, da može zatražiti od nadležnog organa da pribavi rezultat ispitivanja patentibilnosti njegovog pronalaska putem jednog od međudržavnih zavoda s kojima ima potpisan ugovor o saradnji. Razlika u odnosu na dosadašnje zakonsko rješenje sastoji se u činjenici da je do sada bilo moguće da nosilac patenta pribavi rezultat ispitivanja patentibilnosti njegovog pronalaska samo putem jednog od državnih patentnih zavoda države sa kojom nadležni organ ima potpisan ugovor o saradnji.
* usaglašavanja važećeg zakona sa Sporazumom o primjeni člana 65 Konvencije o evropskom patentu – Londonskim sporazumom u dijelu preciziranja jezika na kojem je nosilac patenta dužan da dostavi nadležnom organu patentni spis.

**III. USAGLAŠENOST SA EVROPSKIM ZAKONODAVSTVOM I POTVRĐENIM MEĐUNARODNIM KONVENCIJAMA**

Predlog zakona o izmjenama i dopunama Zakona o patentu je predmet usaglašavanja sa Sporazumom o primjeni člana 65 Konvencije o evropskom patentu – Londonski sporazum.

**IV . OBJAŠNJENJA OSNOVNIH PRAVNIH INSTITUTA**

**U članu 1** izvršena je izmjena člana 47 stav 4 Zakona o patentima na način što se omogućava nosiocu patenta da ukoliko nije podnio prijavu patenta ni jednom državnom i međudržavnom zavodu u skladu sa članom 32 Ugovora o saradnji na području patenata, kao i drugom zavodu, s kojim u trenutku podnošenja dokaza o patentibilnosti nadležni organ ima potpisan ugovor o saradnji, da može najkasnije do isteka devete godine važenja patenta da pribavi rezultat ispitivanja patentibilnosti njegovog pronalaska i putem jednog od međudržavnih zavoda sa kojima nadležni organ ima potpisan ugovor o saradnji, pod uslovom da za to plati propisane administrativne takse i naknade posebnih troškova postupka.

**U članu 2** izvršena je izmjena u članu 150e Zakona o patentima na način što se nakon stava 2 dodaje novi stav kojim se precizira da je nosilac patenta dužan da dostavi nadležnom organu patentni spis na engleskom jeziku ili prevod tog spisa na engleskom jeziku ako je patent priznat na jeziku postupka koji nije engleski jezik. Ovo izmjena je izvršena u cilju usaglašavanja sa Londonskim sporazumom. Sporazum o primjeni člana 65 Konvencije o evropskom patentu – Londonski sporazum je sporazum koji ima za cilj smanjenje troškova u vezi sa prevođenjem evropskih patenata. To je plod dugogodišnjih napora da se obezbijedi ekonomičan režim prevođenja nakon priznanja patenta, koji je počeo 1990-ih u okviru Evropske patentne organizacije i dobio zamah na Međuvladinoj konferenciji održanoj u Parizu 24. i 25. juna 1999. Isti je zaključen na Međuvladinoj konferenciji održanoj u Londonu 17. oktobra 2000. Države ugovornice Konvencije o evropskom patentu koje su ratifikovale ili pristupile sporazumu obavezuju se da se u potpunosti ili u velikoj mjeri odreknu zahtjeva za prevode evropskih patenata. Prema članu 1 st. (1), (2) i (3) Londonskog sporazuma, država koja ima zajednički službeni jezik sa jednim od službenih jezika Evropskog patentnog zavoda će u potpunosti odbaciti uslove za prevod predviđene članom 65(1) Konvencije o evropskom patentu. Država koja nema zajednički službeni jezik sa jednim od službenih jezika Evropskog patentnog zavoda će se osloboditi zahtjeva za prevodom predviđenih članom 65(1) Konvencije o evropskom patentu ako je evropski patent odobren na zvaničnom jeziku Evropskog patentnog zavoda propisanom od te države, ili preveden na taj jezik i dostavljen pod uslovima predviđenim u članu 65(1) konvencije o evropskom patentu. Ove države, međutim, mogu zahtijevati da se dostavi prevod patentnih zahtjeva na jedan od njihovih zvaničnih jezika.

**Članom 3** propisano je da ćeovaj zakon stupiti na snagu osmog dana od dana objavljivanja u "Službenom listu Crne Gore".

**V. PROCJENA FINANSIJSKIH SREDSTAVA ZA SPROVOĐENJE ZAKONA**

Za sprovođenje ovog zakona nije potrebno obezbijediti dodatna sredstva iz budžeta Crne Gore.

**VI. PREGLED ODREDABA ZAKONA O PATENTIMA ("SLUŽBENI LIST CRNE GORE", BR. 042/15, 2/17, 146/21, 3/23) KOJE SE MIJENJAJU**

**Dokaz o patentibilnosti**

**Član 47**

(1) Pisanim dokazom iz člana 46 stav 1 ovog zakona smatraće se ovjereni prevod na crnogorski jezik patentnog spisa patenta priznatog za isti pronalazak u postupku suštinskog ispitivanja prijave patenta koji sprovodi državni i međudržavni zavod u skladu sa članom 32 Ugovora o saradnji na području patenata, kao i drugi zavod, s kojim u trenutku podnošenja dokaza o patentibilnosti nadležni organ ima potpisan ugovor o saradnji.

(2) Ako postupak priznanja patenta u zavodu iz stava 1 ovog člana nije okončan, nosilac patenta dužan je da u roku iz člana 46 stav 1 ovog zakona o tome obavijesti nadležni organ, koji može rok za dostavu pisanih dokaza o patentibilnosti produžiti za najviše tri mjeseca nakon završetka postupka priznanja patenta.

(3) Ako nosilac patenta ne dostavi dokaz u dodatnom roku iz stava 2 ovog člana, patent prestaje da postoji na dan isteka desete godine njegovog trajanja.

(4) Ako nosilac patenta nije podnio prijavu patenta za isti pronalazak ni jednom zavodu iz stava 1 ovog člana, može u roku iz člana 46 stav 1 ovog zakona zatražiti od nadležnog organa da pribavi rezultat ispitivanja patentibilnosti njegovog pronalaska putem jednog od državnih patentnih zavoda države s kojom ima potpisan ugovor o saradnji, pod uslovom da za to plati propisane administrativne takse i naknade posebnih troškova postupka.

**Dejstva evropskog patenta**

**Član 150e**

(1) Pod uslovima iz st. 2 do 6 ovog člana, evropski patent u kome je naznačena Crna Gora, od datuma kada je od strane Evropskog patentnog zavoda objavljen podatak o priznanju evropskog patenta u Evropskom patentnom biltenu, obezbjeđuje ista prava kao i nacionalni patent, u skladu sa ovim zakonom.

(2) Nosilac patenta je dužan da nadležnom organu dostavi zahtjev za upis evropskog patenta u Registar patenata, prevod patentnih zahtjeva evropskog patenta na crnogorski jezik i plati propisanu naknadu posebnih troškova objavljivanja i štampanja prevoda patentnih zahtjeva priznatog evropskog patenta, u roku od tri mjeseca od dana objavljivanja podataka o priznanju evropskog patenta u Evropskom patentnom biltenu.

(3) Ako evropski patent ostane na snazi sa izmijenjenim patentnim zahtjevima kao rezultat postupka po prigovoru ili zahtjeva za ograničenje patenta podnijetog Evropskom patentnom zavodu, nosilac patenta je dužan da nadležnom organu dostavi prevod izmijenjenih patentnih zahtjeva na crnogorski jezik i plati propisanu naknadu posebnih troškova objavljivanja, u roku od tri mjeseca od dana objavljivanja obavještenja o odluci Evropskog patentnog zavoda da evropski patent sa izmjenama ostaje na snazi.

(4) Ako tekst patentnih zahtjeva sadrži pozivne oznake upotrijebljene u crtežima, ti crteži se moraju priložiti uz prevod iz st. 2 i 3 ovog člana.

(5) Nadležni organ je dužan da u službenom glasilu blagovremeno objavi svaki prevod koji je podnijet u skladu sa st. 2 i 3 ovog člana.

(6) Ako prevod iz st. 2 i 3 ovog člana nije podnijet blagovremeno ili ako naknada iz st. 2 i 3 ovog člana nije plaćena blagovremeno, evropski patent se smatra nevažećim od početka za Crnu Goru.

(7) Smatra se da evropski patent i evropska prijava patenta na kojoj je on zasnovan od početka nijesu imali dejstvo iz stava 1 ovog člana i člana 150d stav 2 ovog zakona, u obimu u kojem je taj patent poništen ili ograničen u postupcima po prigovoru, ograničenju ili poništaju pred Evropskim patentnim zavodom.

(8) Rješenje o upisu evropskog patenta u Registar patenata donosi nadležni organ.

(9) Podaci koji se objavljuju u skladu sa st. 2 i 3 ovog člana uređuju se propisom Ministarstva.